Ikhomidi Yedale lePhalamende Ikhathazekile Ngokwenzakala Kunkampani yeZUPCO
Amalunga ale ikhomidi athi akhathazwa yizinto ezinengi ezenzakala kuZUPCO ezigoqela ukuthenga kwayo amabhasi kunkampani yakwele China, kulokuthi ithenge alungiswa elizweni .
HARARE — Iqula lamalunga edale lephalamende akuPortfolio Committte yezokuhlelwa kwemisebenzi kahulumende wezabelo, ekhokhelwa ngummeli weMutasa South unkosazana Irene Zindi, ithi ikhathazekile ngesivumelwano sabenkampani kahulumende yamabhasi athwala uzulu eyeZUPCO sokuthenga amabhasi kunkampani elungisa amabhasi yakwele China eye FAO, kulokuthi ithenge alungiswa elizweni ngabenkampani yeDamar. Amalunga ekhomidhi le aveze ukukhathazeka phezu kwesimo senkampani ye ZUPCO ngesikhathi uRetired Colonel Joseph Mhakayakakora isiphathamandla sogatsha lukahulumende lequla lakhe elivele kunkampani yamabhasi le esethula umbiko wakhe edale lephalamende phezu kwesimo sakule nkampani. UMhukayakora uthembise ukuba abogatsha lwakhe bazadingisisa phezu kokwenzakala kulenkampani kundaba ebezibuzwa ngabe khomidhi kakhulukazi phezu kobudlelwano obukhona phakathi kwayo labenkampani ye FAO yakwele China lapho kuthengwa khona amabhasi. Umgcinisihlalo we board ye ZUPCO u professor Chipo Zhanda uveze ukuba abenkampani le bathenga amabhasi kwele China ngoba elentengo engcono kulaleyo ebizwa ngabenkampani ye DAMAR abalungisa mhlobo munye wamabhasi awe AVM lanxa aweZimbabwe eqinile ukwedlula akwele China la. Osaphethe isikhundla sika Chief Executive Officer kulenkampani umnumzana George Masaire utshele likhomidhi ukuba okwamanje iZUPCO ayikhokhelayo isivuselelwa njalo isilamabhasi edlula amakhulu amathathu – 305. UMasaire uthi inengi lalamabhasi aya emaphandleni njalo kulohlelo lokuba baphathe lemisebenzi yokuthwala impahla okuyimizamo athi ihlose ukutholisa inkampani imali okwamanje elokhu ibhekane lodubo lokubuyisela izikwelede ezedlula isigidi samadollar. Kodwa amalunga alekhomidhi, agoqela umgcinisihlalo wayo unkosazana Irene Zindi kanye lomnumzana Joseph Chinotimba obebuza kokuphela edinga incazelo esuthisayo, atshengise ukungasuthiseki phezu kwempendulo ebezinikezwa yileliqula elize limele i ZUPCO. Athi afuna kusiyaphela iviki, sebeyitholile incazelo egcweleyo phezu kwemibuzo abalayo ebalisa ukuba ngobani abanini nkampani le etholisa eleZimbabwe insimbi ezibekwa kulamabhasi, kuyisima kanjani kundaba zenhlawulo kuzisebenzi kanye lokuba kuyini okubangele ukuqatshwa kwabaqondisi kule nkampani kusukela ngomnyaka ka 2009 kuze kube khathesi. IStudio Seven ikhulumisane lozulu phezu kwaloludaba lokungaqhutshwa kuhle komsebenzi kulenkampani yeZUPCO oveze ukuba kumele isebenze kanzima ukuze ifike kusibanga linkampani ebesikiso kuminyaka yabo 1980 ilizwe lithola uzibuse. Uzulu weHarare uthi ulethemba lokuba kungafezeka kuphela lokho nxa inkokheli zingazinikela ukuyivuselela linkampani njengokuthembisa kwenkokheli lapho bengeze bethi sekunganeno ngoba esebonakala lamabhasi emigwaqweni ma sekuqathaniswa leminyaka yabo 2007. Unkosazana Thandiwe Sibindi ungumama osemutsha njalo eyisakhamuzi se Chitungwiza. Uxwayisa linkampani ukuthi idinge indlela yokuziqeda indubo zokungathembeki, kudingwe lendlela zokuyithuthukisa. Wengeze ethi abenkampani le balomlandu wokuthwala uzulu ngakho kumele yanelise ukuthenga amabhasi amanengi ukuze yanelise ukusebenzela lasemadolobheni njangalokho obekuyikho kuminyaka yangemva. AbeZUPCO bathi sebeyisithupha abaqondisi asebetshiye umsebenzi kusukela ngomnyaka ka 2009 kuze kube lamuhla ngezizatho ezehlukeneyo. Lokhu kube yinto esolwe ngamalunga alekhomidhi atshela oze emele uhulumende, engosaphethe isikhundla sikanobhala wogatsha lokulondolozwa kwezabelo, umnumzana Mhakayakura. Uxwayiswe ukuba ayelwethula loludaba kumphathintambo wezokulondolozwa kwezabelo, umnumzana Ignatious Chombo ukuze lidingwe iqiniso elenza batshiye umsebenzi ama contract abo engakapheli. Enye into ebilokhu idida amalunga alekhomidhi ludaba lokuba kungani lolugatsha lungazihluphi ukubumba ikhmishini njangalokho osekwenziwe kundaba zokutholiswa kwama stand, yokuhlolisisa ukuba kuyini sibi sibili okwenza iZUPCO ingathuthuki.